Bestuur 'n onvergenoegde familie oor feestyd só - Jou Gesin | Solidariteit WêreldJou Gesin | Solidariteit Wêreld
Tuis › Artikels › Bestuur 'n onvergenoegde familie oor feestyd só
Bestuur 'n onvergenoegde familie oor feestyd só
Maandag | 11 Desember | 2017
Baie van ons bring nou tyd saam met die uitgebreide familie deur. Of julle nou reis om julle ouers te besoek, en of hulle by julle kom bly, tyd saam met familie kan baie gelukkig wees ─ en ook vol stres.
"Daar is 'n opvatting dat vakansiesamekomste met familie veronderstel is om vol vreugde en stresvry te wees," sê dr. Ken Duckworth, mediese direkteur van die Nasionale Alliansie oor Geestesiekte. "Dit is nie die geval nie. Familieverhoudings is ingewikkeld. Dit beteken egter nie die oplossing is om die vakansie heeltemal oor te slaan nie."
Of jy nou daarvan hou of nie, die uitgebreide familie en die skoonfamilie is deel van jou lewe en dit is dus noodsaaklik om 'n goeie verhouding met hulle te hê.
Hier is 'n paar maniere om die familie hierdie feesseisoen gelukkig te hou.
Moenie 'n Kersfeeswonderwerk verwag nie
Verwagtinge is een van die grootste redes waarom familie mens laat stres ─ veral rondom die Kersvakansie. "Ons dink dit gaan 'n perfekte tyd wees, die kos gaan perfek wees, en ons gesprekke gaan beskaafd wees," sê Terri Orbuch, 'n verhoudingsdeskundige en sosiologieprofessor by die Oakland Universiteit. "Maar wanneer die werklikheid nie daaraan voldoen nie, raak ons gefrustreerd. Die vakansie kan ook 'n tyd wees wanneer ons herinner word aan wat ons nie het nie ─ wat die vieringe se nie-idilliese kwaliteite verder uitlig," sê sielkundeprofessor Pamela Regan.
Moet niks aan die toeval oorlaat nie
Dit sal wys wees om, voordat die voordeurklokkie lui, te begin beplan waar jy gaan sit, watse gesprekke julle gaan hê, hoe jy op sensitiewe kwessies gaan reageer, en vervelige vrae wat jy tydens die onvermydelike stiltes kan vra, sê Therese Borchard, medeprofessor by Psych Central. "Jy kan dalk so vyf of wat standaardantwoorde uitwerk vir wanneer jy onregverdig uitgevra word, of 'n lys noodsaaklike onttrekkingsplanne opstel vir wanneer jy op die punt van 'n uitbarsting staan."
Rig duidelike versoeke
Jou familie sal dikwels nie weet wat vir jou belangrik is tensy jy dit vir hulle sê nie. As jy jouself wil verskoon om te gaan draf, vra dan doodeenvoudig, "Sal julle omgee as ek gaan draf voordat ons eet?" Deur jou behoeftes duidelik te stel, kan jy help om vakansiestres te verminder en nouer familiebande te smee. Moedig jou familielede aan om dieselfde te doen, of dit nou duidelike grense is rondom onderwerpe wat bespreek word, alkoholverbruik, of die duur van die familiebyeenkoms.
Slaan vermeende verpligtinge die nek in
As jy die jaarlikse fiasko of die onlekker scenario's van die familie-Kersvakansie haat, is die kanse goed dat ander familielede dieselfde daaroor voel. Nou is die tyd om dinge te verander en voorstelle vir 'n nuwe benadering te maak. Stel byvoorbeeld voor dat die familie op Kersdag by 'n liefdadigheidsorganisasie moet gaan uithelp en stel 'n stresvry Kerspiekniek agterna in die plaaslike botaniese tuin voor. As jou huis die gebruiklike bymekaarkomplek vir die familie-Kersfees is, stel voor dat almal saammaak en 'n vakansiehuis in 'n rustige omgewing huur.
Daar is ook 'n ander strategie wat die meeste van ons nooit oorweeg nie: onttrek eenvoudig aan die familiesamekoms. "As dit so aaklig gaan wees, as jy daarteen opsien om vir weke voor die geleentheid angstig en depressief te wees, hoef jy nie daardeur te gaan nie," sê Regan. "Jy hoef nie skuldig te voel om jou te verskoon as dit nodig is om werklike sielkundige skade te voorkom nie."
Popular Science: https://www.popsci.com/why-are-families-particularly-stressful-during-holidays
The Chopra Center: https://www.chopra.com/articles/7-ways-to-reduce-family-stress-during-the-holidays#sm.0001v95zbqfmrfdovae1dh4w1ez5k